Cuneiform Tablet Kt 91/k 171
Cuneiform tablet, dated to the Old Assyrian Period (ca. 1950-1850 BC).
Genre: unknown
Transliteration:
a-šùr-ma-sú-i a-na pu-šu-ke-en₆ iṣ-ba-at-ni-a-tí-ma um-ma a-šùr-ma-sú-i-ma a-na pu-šu-ke-en₆-ma É-té-e ša da-lá-áš ša kà-ni-iš a-na 16 ma-na KÙ.BABBAR a-bi-i ù a-šùr-na-da DUMU PUZUR₄-a-na a-na ší-mì-im i-dí-nu-ni-ku-šu-nu ší-im É-té-e KÙ.BABBAR a-na ma-nim ta-dí-in DUMU me-tim a-na-ku pá-té-e um-ma pu-šu-ke-en₆-ma a-na a-šur-ma-sú-i-ma ke-na-a ší-im É-té-e ša da-lá-áš qá-tám ša a-bi-kà a-šùr-na-da DUMU PUZUR₄-a-na il₅-qé um-ma a-šùr-ma-sú-i-ma a-na pu-šu-ke-en₆-ma a-šùr-na-da DUMU PUZUR₄-a-na ki-ma 8 ma-na KÙ.BABBAR qá-tám ša a-bi-a il₅-qé-ú-ni lá tù-kà-na-šu um-ma pu-šu-ke-ma ù-kà-na-ku-šu ú ṭup-pá-am ḫa-ar-ma-am ša ku-nu-ki-šu ša a-šùr-na-da ú-kà-al ki-ma qá-ta-am 8 ma-na KÙ.BABBAR ša a-bi-kà il₅-qé-ú-ni ú-kà-na-ku-šu um-ma a-šùr-ma-sú-i-ma a-na pu-šu-ke-en₆-ma šu-ma a-na 8 ma-na KÙ.BABBAR qá-tí-im ša a-bi-a a-šùr-na-da lá tu-uk-ta-i-na-šu KÙ.BABBAR ú ṣí-ba-tí-šu ša iš-tù É-ta-am a-na ší-mì-im i-dí-nu-ni-ku-ni a-ta lá ta-ša-qá-lá-am um-ma pu-šu-ke-ma a-na a-šùr-ma-sú-i-ma a-ma-a a-wi-lu a-ni-ú-tum lu i-de₈-ú a-na-ku a-ša-qá-lá-kum a-na a-wa-tim a-ni-a-tim kà-ru-um bu-ru-dum i-dí-ni-a-tí-ma IGI GÍR ša a-šùr ší-bu-tí-ni ni-dí-in IGI šu-mì-a-bi-a DUMU da-dí-a IGI i-dí-na-bi-im DUMU šu-IŠTAR ú-ṣú-ur-ša-IŠTAR DUMU a-šùr-i-mì-tí ú bur-a-šùr DUMU e-lá-lí tap-pá-ú-ni